ነቲ ንሕና ሒዝናዮ ዝመፃእና ሰራዊት ዘማእኽሎ ሰብ ኣይነበረን። ንሕና ቅድሚ ምምፃእና፡ ፍሉይ ሓይሊ ሓለዋ፡ ድሮ ንሚኒስትሪ ምክልኻል ብታንኪ ከቢብዎ ነይሩ። ከምቲ ዝበልኩኻ ንሕና እዚታት ኣይፈለጥናን። ደሓር እብለካ… እቲ ስዒቡና ዝመፀ ሰራዊት ሓይሊ ኣየር፡ ፍርቁ ኣብ ከባቢ መዕርፎ ነፈርቲ ሓለዋ ክገብር ጀሚሩ። እቲ ዝተረፈ ድማ ኣብ ከባቢ ኣቃቂ ቃሊቲ ኣብ ዝርከብ ናቑጣ ፈተሻ ተመዲቡ ሰብ ኮነ ተሸከርካሪ ከይኣቱን ከይወፅእን ተገበረ። ንሕና ዝተረፍና ድማ፡ ናብ መደብር ሓይሊ ምድሪ ከይድና። እቲ ካብ ጦላይ ዝመፀ 'ስፓርታ' ዝበሃል ሰራዊት ድማ ኣብኡ ተሓዊሱና። 8 ግንቦት ኣጋግዘ እናፀልመተ ምስከደ ጨኒቑና። ጄ/ል ቁምላቸው ፀዊዑ "በቃ ናብ ሚኒስትሪ ምክልኻል ንኺድ" ኢሉኒ። ዋላኳ ርክብና እንተተቛረፀ፡ ልኡኽቶና ነቶም ኣብ ሚኒስትሪ ምክልኻል ዝርከቡ መራሕቲ ናይቲ ዕልዋ ምሕላው ስለዝኾነ ኢና ናብኡ ዘንቀልና። ሓደ ሻለቃ ሰራዊት ሒዝና ተፀጋዕናሞ፡ ነቶም ሰራዊት ኣብ ከባቢ 'ጎማ ቁጠባ' ገዲፍናዮም፡ ኩነታት ክነፀናፅን ናብ ምክልኻል ገፅና ተፀጋዕና። ከምቲ ዝነገርኩኻ፡ መሽዩ እዩ ዘሎ። ወረ ፍርቂ ለይቲ ሓሊፉ እዩ…። ግን እታ ወርሒ ኣዝያ ድምቕቲ ነይራ። ሽዓ ምሸት፡ ከምዛ ቀትሪ ኩላ ነገር እያ ትረኣየካ ዝነበረት። ኣነ ካብ ላዕሊ ካብ ከባቢ ጎማ ቁጠባ እናፀናፀንኩ እንትመፀልካ ብቕድመይ ታንኪ ናባይ እናመፀ ርኤዮ። ኣነ መትረየስ ኣብ ዘለዋ ጂፕ መኪና እየ ዘለኹ። ቀልጢፍካ ንየማን ዘይርካ ንድሕሪት ተመለስ ኢለዮ ነቲ ዘዋሪ። እንደገና ብላዕሊ ገፅ ዘይርና ክንርኢ ክንብል፡ ካብ ኣንፈት ፒያሳ ካልእ ታንኪ ናባና እናዓለመ ክመፅእ ርኢናዮ። ምናልባት ገለ ነገር እንተተፈጢሩ ናባና ክትኩስ እዩ ዝዳሎ ዘሎ። በቃ ተመሊሰ ናብ ከባቢ ጎማ ቁጠባ ከይደ። ንሕና ክሳብ እዛ ሰዓት ንሳ፡ ኣብ ሚኒስትሪ ምክልኻል እንታይ ይግበር ከምዘሎ ኣይንፈልጥን። እቲ ዕልዋ ከምዝፈሸለ'ውን ኣይፈለጥናን። በዓል ጄ/ል መርእድ ብህይወት ዘለዉ እዩ መሲሉና ነይሩ። መንግስቱ ሃይለማርያም ከምዝተኣለየ ጥራይ ኢና ንፈልጥ። ቢቢሲ፡ ዕጥቂ ነይርኩም ዶ?
